ELEKTRĖNŲ SAVIVALDYBĖS TARYBA

SPRENDIMAS

DĖL MOKINIŲ PRIĖMIMO Į ELEKTRĖNŲ SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO

2018 m. rugpjūčio 22 Nr. V.TS–166

Elektrėnai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Švietimo įstatymo 29 straipsnio 2 dalimi, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu švietimo ir mokslo ministro 2004 m. birželio 25 d. įsakymu Nr. ISAK-1019, Nuosekliojo mokymosi pagal bendrojo ugdymo programas tvarkos aprašu, patvirtintu švietimo ir mokslo ministro 2005 m. balandžio 5 d. įsakymu Nr. ISAK-556, Priešmokyklinio ugdymo tvarkos aprašu, patvirtintu švietimo ir mokslo ministro 2016 m. liepos 22 d. įsakymu Nr. 674, Vaikų registravimo ir priėmimo į Elektrėnų savivaldybės švietimo įstaigų ikimokyklinio ir priešmokyklinio ugdymo grupes organizavimo tvarkos aprašu, patvirtintu Elektrėnų savivaldybės tarybos 2017 m. spalio 25 d. sprendimu Nr. V.TS-220, Elektrėnų savivaldybės taryba n u s p r e n d ž i a:

1. Patvirtinti Mokinių priėmimo į Elektrėnų savivaldybės bendrojo ugdymo mokyklas tvarkos aprašą (pridedama).

2. Panaikinti Elektrėnų savivaldybės tarybos 2014 m. birželio 25 d. sprendimą Nr. TS-163 „Dėl Mokinių priėmimo į Elektrėnų savivaldybės bendrojo ugdymo mokyklas tvarkos aprašo patvirtinimo“, 2015 m. rugsėjo 30 d. sprendimą Nr. V.TS–174 „Dėl Elektrėnų savivaldybės tarybos 2014 m. birželio 25 d. sprendimo Nr. TS-163 „Dėl Mokinių priėmimo į Elektrėnų savivaldybės bendrojo ugdymo mokyklas tvarkos aprašo patvirtinimo“ dalinio pakeitimo“.

Šis sprendimas įsigalioja 2018 m. rugsėjo 1 d.

Meras	Kęstutis Vaitukaitis

PATVIRTINTA

Elektrėnų savivaldybės tarybos

2018 m. rugpjūčio 22 d.

sprendimu Nr. V.TS–166

MOKINIŲ PRIĖMIMO Į ELEKTRĖNŲ SAVIVALDYBĖS BENDROJO UGDYMO MOKYKLAS TVARKOS APRAŠAS

I SKYRIUS

BENDROSIOS NUOSTATOS

1. Mokinių priėmimo į Elektrėnų savivaldybės bendrojo ugdymo mokyklas (toliau – mokykla) tvarkos aprašas (toliau – Aprašas) nustato: mokyklas ir programas, į kurias vykdomas asmenų priėmimas, priėmimo kriterijus, dokumentus, kuriuos turi pateikti į mokyklą priimami asmenys, prašymų ir kitų dokumentų priėmimo vietą, pradžią, pabaigą, prašymų registravimo, asmenų priėmimo per mokslo metus tvarką ir kitas nuostatas.

2. Aprašas yra parengtas vadovaujantis Lietuvos Respublikos švietimo įstatymu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu švietimo ir mokslo ministro 2004 m. birželio 25 d. įsakymu Nr. ISAK-1019, Nuosekliojo mokymosi pagal bendrojo ugdymo programas tvarkos aprašu, patvirtintu švietimo ir mokslo ministro 2005 m. balandžio 5 d. įsakymu Nr. ISAK-556, Priešmokyklinio ugdymo tvarkos aprašu, patvirtintu švietimo ir mokslo ministro 2016 m. liepos 22 d. įsakymu Nr. V-674, Vaikų registravimo ir priėmimo į Elektrėnų savivaldybės švietimo įstaigų ikimokyklinio ir priešmokyklinio ugdymo grupes organizavimo tvarkos aprašu, patvirtintu Elektrėnų savivaldybės tarybos 2017 m. spalio 25 d. sprendimu Nr. V.TS-220.

3. Apraše vartojamos sąvokos atitinka Lietuvos Respublikos švietimo įstatyme ir Mokyklų, vykdančių formaliojo švietimo programas, tinklo kūrimo taisyklėse vartojamas sąvokas. Šiame Apraše mokykla – tai švietimo įstaiga, vykdanti pradinio, pagrindinio ir/ar vidurinio ugdymo programas.

4. Elektrėnų savivaldybės taryba (toliau – taryba) Elektrėnų savivaldybės administracijos Švietimo, kultūros ir sporto skyriaus teikimu teisės aktų nustatyta tvarka kiekvienais kalendoriniais metais iki kovo 31 d. nustato mokykloms priėmimo laiką, kiekvienos klasės klasių skaičių ir mokinių skaičių jose, priešmokyklinio ugdymo grupių ir vaikų skaičiaus vidurkį grupėse kitiems mokslo metams. Jei sudaro jungtines klases, tai nustato, iš kokių klasių sudaroma jungtinė klasė, ir nurodo kiekvienos klasės mokinių skaičių. Iki rugsėjo 1 d. klasių (grupių) ir mokinių skaičių patikslina:

4.1. jei iš tai mokyklai priskirtos aptarnavimo teritorijos prašymų mokytis mokykloje skaičius yra didesnis, nei buvo nustatytas iki kovo 31 d., mokinių, klasių ir (ar) priešmokyklinio ugdymo grupių skaičius, neperkeliant mokinių mokytis į antrą pamainą ir nepažeidžiant higienos normų, didinamas;

4.2. jei mokykla nesurenka nustatyto mokinių skaičiaus ir nesudaro patvirtinto klasių ir (ar) priešmokyklinio ugdymo grupių skaičiaus, mokinių, klasių ir (ar) grupių skaičius mažinamas.

II SKYRIUS

MOKYKLŲ PASKIRTYS, PROGRAMOS, Į KURIAS VYKDOMAS ASMENŲ PRIĖMIMAS

5. Elektrėnų savivaldybės mokyklų paskirtys, programos, į kurias vykdomas asmenų priėmimas:

Mokykla	Mokyklų paskirtys	Vykdomos programos
5.1.	Elektrėnų „Versmės“ gimnazija	Gimnazijos tipo gimnazija	Pagrindinio ugdymo programos II dalis, vidurinio ugdymo programa, suaugusiųjų pagrindinio ugdymo programos II dalis, suaugusiųjų vidurinio ugdymo programa
5.2.	Vievio gimnazija	Gimnazijos tipo gimnazija visų amžiaus tarpsnių vaikams	Pagrindinio ir vidurinio ugdymo programos
5.3.	Semeliškių gimnazija	Gimnazijos tipo gimnazija visų amžiaus tarpsnių vaikams	Priešmokyklinio, pradinio, pagrindinio ir vidurinio ugdymo programos
5.4.	Elektrėnų „Ąžuolyno“ progimnazija	Progimnazijos tipo progimnazija	Pradinio ir pagrindinio ugdymo I dalies ugdymo programos
5.5.	Kietaviškių pagrindinė mokykla	Pagrindinės mokyklos tipo pagrindinė mokykla	Priešmokyklinio, pradinio ir pagrindinio ugdymo programos
5.6.	Elektrėnų pradinė mokykla	Pradinės mokyklos tipo pradinė mokykla; Ikimokyklinio ugdymo grupės įstaiga darželis	Priešmokyklinio, pradinio ugdymo programos
5.7.	Vievio pradinė mokykla	Pradinės mokyklos tipo pradinė mokykla; Ikimokyklinio ugdymo grupės įstaiga darželis	Priešmokyklinio, pradinio ugdymo programos
5.8.	Elektrėnų mokykla-darželis „Žiogelis“	Pradinės mokyklos tipo mokykla-darželis; Pradinės mokyklos tipo specialioji mokykla intelekto sutrikimą turintiems mokiniams	Priešmokyklinio ugdymo, individualizuota pradinio ugdymo programos
5.9.	Elektrėnų sanatorinė mokykla	Gimnazijos tipo sanatorijos mokykla	Pradinio, pagrindinio ir vidurinio ugdymo programos

III SKYRIUS

PRIĖMIMO Į ELEKTRĖNŲ SAVIVALDYBĖS MOKYKLAS IR JŲ VYKDOMAS PROGRAMAS KRITERIJAI

6. Į Elektrėnų savivaldybės mokyklas (išskyrus šio Aprašo 11 ir 12 punktuose nurodytas mokyklas) mokytis pagal pradinio ugdymo programą, pagrindinio ugdymo programos pirmąją ir antrąją dalis pirmumo teise priimami tose mokyklose mokytis pageidaujantys asmenys, gyvenantys mokykloms priskirtose aptarnavimo teritorijose. Į likusias laisvas vietas klasėse gali būti priimti asmenys, negyvenantys mokyklos aptarnavimo teritorijoje: pirmumo teise priimami asmenys, dėl įgimtų ar įgytų sutrikimų turintys specialiųjų ugdymosi poreikių, mokykloje jau besimokančių mokinių broliai ir seserys ir arčiausiai mokyklos gyvenantys asmenys. Mokiniai, siekiantys tobulinti savo išskirtinius sportinius gabumus, priimami į komplektuojamas klases, neatsižvelgiant į mokyklai priskirtą aptarnavimo teritoriją.

7. Mokytis pagal priešmokyklinio ugdymo programą į mokyklas asmenys priimami vadovaujantis Priešmokyklinio ugdymo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106 ir Elektrėnų savivaldybės tarybos 2017 m. spalio 25 d. sprendimu Nr. V.TS-220 patvirtintu Vaikų registravimo ir priėmimo į Elektrėnų savivaldybės švietimo įstaigų ikimokyklinio ir priešmokyklinio ugdymo grupes organizavimo tvarkos aprašu.

8. Į Elektrėnų savivaldybės mokyklas mokytis pagal vidurinio ugdymo programą asmenys renkasi patys. Į mokyklą pirmumo teise priimami asmenys, pageidaujantys tęsti mokymąsi pagal vidurinio ugdymo programą, baigę joje pagrindinio ugdymo programą. Jei norinčiųjų yra daugiau nei laisvų mokymosi vietų, pirmiausia priimami asmenys, gyvenantys savivaldybės, kurioje yra mokykla, teritorijoje, atsižvelgiant į jų pageidavimą tęsti dalykų, dalykų modulių, kurių buvo pradėję mokytis pagal pagrindinio ugdymo programos antrąją dalį, mokymąsi pagal vidurinio ugdymo programą ir mokymosi pasiekimus (pagrindinio ugdymo pasiekimų patikrinimo įvertinimus, metinius įvertinimus, atliktus projektinius darbus, mokinio sukauptą darbų aplanką ar kitus mokymosi pasiekimų vertinimus).

9. Iš užsienio atvykęs asmuo, asmuo, Lietuvoje baigęs užsienio valstybės arba tarptautinės organizacijos pradinio, pagrindinio ugdymo programą ar tam tikrą jos dalį arba vidurinio ugdymo programos dalį, priimamas mokytis bendra tvarka. Mokykla pagal turimą informaciją (pateiktus asmens patirtį ir pasiekimus įrodančius dokumentus, atsižvelgusi į jo amžių, pokalbius su mokiniu, jo tėvais (globėjais, rūpintojais), jei asmuo yra nepilnametis), priima asmenį mokytis į klasę, kurioje mokosi jo bendraamžiai. Suaugę asmenys gali būti priimami mokytis į klasę, kurioje mokomasi pagal suaugusiųjų pagrindinio ugdymo II dalies ar vidurinio ugdymo programą.

Jei iš pateiktų asmens mokymosi pasiekimus įteisinančių dokumentų, pokalbių ir kitų duomenų paaiškėja, kad asmens pasiekimai aukštesni arba žemesni, nei numatyti ugdymo programoje, pagal kurią mokosi jo bendraamžiai, asmuo turi teisę mokytis atitinkamai aukštesnėje klasėje arba klase žemiau. Jei mokinys yra nepilnametis, mokykla sprendimą turi suderinti su jo tėvais (globėjais, rūpintojais).

10. Asmenys, dėl įgimtų ar įgytų sutrikimų turintys specialiųjų ugdymosi poreikių, priimami į arčiausiai savo gyvenamosios vietos esančias mokyklas, vykdančias bendrojo ugdymo programas ir jas pritaikančias šiems mokiniams.

11. Į Elektrėnų sanatorinę mokyklą priimami asmenys, atvykę gydytis į medicininės reabilitacijos ir sanatorinio gydymo sveikatos priežiūros įstaigą iš visos Lietuvos Respublikos. Priėmimas į Elektrėnų sanatorinę mokyklą įforminamas mokyklos direktoriaus įsakymu, jame nurodant „gydymosi laikotarpiui“.

12. Į Elektrėnų mokyklą-darželį „Žiogelis“ priimami asmenys iš visos Lietuvos Respublikos, turintys didelių ir labai didelių specialiųjų ugdymosi poreikių, mokytis pagal individualizuotą pradinio ugdymo programą, kuriems nustatyti:

12.1. vidutinis, žymus, labai žymus ar nepatikslintas intelekto sutrikimas;

12.2. kompleksinė negalia, kurios derinyje yra vidutinis, žymus, labai žymus ar nepatikslintas intelekto sutrikimas;

12.3. priimami asmenys pateikia šiuos dokumentus:

12.3.1. prašymą;

12.3.2. Pedagoginės psichologinės tarnybos pažymą dėl nustatytų didelių ar labai didelių specialiųjų ugdymosi poreikių;

12.3.3. jei asmuo turi elgesio ir (ar) emocijų sutrikimų, – gydytojo psichiatro įvertinimą ir rekomendaciją, tėvams (globėjams, rūpintojams) sutikus;

12.3.4. jei asmuo turi fizinių ir judėjimo sutrikimų, – fizinės medicinos ir reabilitacijos gydytojo ir (ar) gydytojo ortopedo, ir (ar) gydytojo neurologo asmens fizinės ir judėjimo būklės įvertinimą, tėvams (globėjams, rūpintojams) sutikus;

12.3.5. įgyto išsilavinimo pažymėjimą (originalą);

12.3.6. mokymosi pasiekimų pažymėjimą (originalą);

12.3.7. pažymą apie mokymosi pasiekimus ankstesnėje mokykloje (originalą);

12.3.8. vaiko asmens tapatybę patvirtinantį dokumentą (originalą);

12.3.9. kitus mokyklos nustatytus dokumentus.

13. Mokinių priėmimą į mokyklas vykdo mokyklos direktorius ir priėmimo komisija (toliau – komisija).

14. Mokyklos direktorius:

14.1. kiekvienais kalendoriniais metais iki sausio 1 d. viešai paskelbia dokumentų priėmimo vietą ir laiką, reikalingų dokumentų sąrašą ir kitas priėmimo sąlygas;

14.2. kiekvienais kalendoriniais metais iki kovo 1 d. įsakymu tvirtina komisijos sudėtį, kurią sudaro primininkas, sekretorius ir 3 nariai;

14.3. komisijos pirmininko teikimu įsakymu tvirtina į mokyklą priimtų mokinių sąrašus iki rugsėjo 1 d.

IV SKYRIUS

PRAŠYMŲ IR KITŲ DOKUMENTŲ PATEIKIMO IR REGISTRAVIMO TVARKA BEI PRIĖMIMO ĮFORMINIMAS

15. Prašymai priimti į Elektrėnų savivaldybės mokyklų priešmokyklinio ugdymo grupes priimami ir registruojami vadovaujantis Elektrėnų savivaldybės tarybos 2017 m. spalio 25 d. sprendimu Nr. V.TS-220 patvirtintu Vaikų registravimo ir priėmimo į Elektrėnų savivaldybės švietimo įstaigų ikimokyklinio ir priešmokyklinio ugdymo grupes organizavimo tvarkos aprašu.

16. Prašymai priimti į Elektrėnų savivaldybės mokyklų naujai komplektuojamas klases priimami Elektrėnų savivaldybės mokyklose kalendoriniais metais nuo sausio 1 d. iki kovo 1 d. Vėliau dokumentai priimami iki rugpjūčio 31 d. Į laisvas vietas kitose klasėse dokumentai priimami ištisus metus.

17. Asmuo, pageidaujantis mokytis pagal pradinio ugdymo programą, mokyklos direktoriui pateikia prašymą ir medicininę pažymą; pageidaujantis mokytis pagal pagrindinio ar vidurinio ugdymo programą – prašymą, medicininę pažymą ir dokumentą apie mokymosi pasiekimus ar įgytą išsilavinimą. Asmenys, siekiantys tobulinti savo išskirtinius sportinius gabumus, pateikia Lietuvos Respublikos sveikatos apsaugos ministerijos patvirtintą Sportuojančio ir užsiiminėjančio kūno kultūra sveikatos patikrinimo medicininę pažymą Forma Nr. 068/a.

18. Prašymą už vaiką iki 14 metų pateikia vienas iš tėvų (globėjų, rūpintojų), 14–18 metų vaikas – turintis vieno iš tėvų (rūpintojų) raštišką sutikimą.

19. Prašyme nurodomi tikslūs duomenys apie deklaruotą ir faktinę gyvenamąją vietą ir telefonų numeriai.

20. Mokiniai, baigę pradinio ar pagrindinio ugdymo programą, įgiję atitinkamą išsilavinimą ir pageidaujantys tęsti mokymąsi pagal aukštesnio lygmens ugdymo programą toje pačioje mokykloje, mokyklos direktoriui pateikia tik prašymą.

21. Prašymai dėl priėmimo į mokyklas registruojami teisės aktų nustatyta tvarka.

22. Priimant mokinius į mokyklų klases, laikomasi eilės pagal prašymo registravimo datą.

23. Asmens priėmimas mokytis pagal pradinio, pagrindinio ar vidurinio ugdymo programas įforminamas mokyklos direktoriaus įsakymu ir mokymo sutartimi iki pirmos mokymosi dienos. Mokymo sutartyje aptariami mokyklos ir asmens įsipareigojimai, jų nevykdymo pasekmės:

23.1. mokymo sutartis su kiekvienu naujai atvykusiu mokiniu bei tos mokyklos mokiniu, pradedančiu mokytis pagal aukštesnio lygmens ugdymo programą, sudaroma jo mokymosi pagal tą ugdymo programą laikotarpiui;

23.2. abu sutarties egzempliorius pasirašo mokyklos direktorius ir prašymo pateikėjas. Vienas sutarties egzempliorius įteikiamas prašymą pateikusiam asmeniui, kitas sutarties egzempliorius segamas į mokinio asmens bylą;

23.3. už vaiką iki 14 metų jo vardu mokymo sutartį pasirašo vienas iš tėvų (globėjų, rūpintojų), veikdamas išimtinai vaiko interesais. Vaikas nuo 14 metų iki jam sukaks 18 metų mokymo sutartį pasirašo tik turėdamas vieno iš tėvų (rūpintojų) raštišką sutikimą.

24. Mokymo sutartis registruojama teisės aktų nustatyta tvarka.

25. Sudarius mokymo sutartį, asmuo įregistruojamas Mokinių registre.

V SKYRIUS

BAIGIAMOSIOS NUOSTATOS

26. Už mokyklos klasių komplektavimo vykdymo pažeidimus atsako mokyklos direktorius teisės aktų nustatyta tvarka.

27. Informacija apie priėmimą į Elektrėnų savivaldybės mokyklas, priėmimo pradžią ir pabaigą, prašymų pateikimo laiką, privalomus pateikti dokumentus skelbiama mokyklų informaciniuose stenduose, mokyklų interneto svetainėse. Už informacijos viešinimą atsako mokyklos direktorius.

28. Aktualius Apraše nenumatytus atvejus nagrinėja Priėmimo į Elektrėnų savivaldybės bendrojo ugdymo mokyklas nenumatytų atvejų komisija, sudaryta iš tarybos ir mokyklų atstovų, kurios sudėtį ir darbo reglamentą tvirtina taryba.

29. Aprašas gali būti keičiamas, papildomas ir/ar panaikinamas tarybos sprendimu.

30. Aprašas (jo pakeitimai ir/ar papildymai) skelbiamas Elektrėnų savivaldybės interneto svetainėje http://www.elektrenai.lt ir mokyklų interneto svetainėse.

_____________________________________